Миодраг Марковић
Миодраг Марковић (Гацко, 1962) историчар је уметности, редовни професор Филозофског факултета у Београду и редовни члан САНУ. Бави се проучавањем српске средњовековне и византијске уметности, посебно зидним сликарством. Објавио је пет књига и преко стотину научних радова, од којих знатан број у часописима са AHCI и ERIH листе, више радова у тематским зборницима међународног и националног значаја, више лексикографских јединица за научне публикације водећег националног значаја итд.

Биографија

Школовање 
Рођен је у Гацку 10. децембра 1962. године, где је завршио основну школу и гимназију. Студије историје уметности на Филозофском факултету у Београду завршио је 1988. године, а затим је наставио постдипломске студије на истом факултету на смеру Историја уметности средњег века. У тој области одбранио је магистарски рад Значај првог путовања светог Саве у Палестину за архитектуру и живопис средишта Српске архиепископије, као и докторску тезу Манастир Светог Никите код Скопља – историја и живопис. У току летњег триместра 1999. године усавршавао се у Дамбартон Оуксу, у Вашингтону, најугледнијем светском центру за византијске студије.

Професионални рад 
Од фебруара 1990. године запослен је на Филозофском факултету у Београду као асистент-приправник на предмету Историја уметности југословенских народа средњег века. Године 1999. изабран је за асистента, 2005. за доцента, априла 2010. за ванредног, а априла 2015. за редовног професора на истом факултету.
 
У периоду од 2005. до 2011. био је стални гостујући професор на Филозофском факултету Универзитета у Источном Сарајеву, а поново је ангажован на истом факултету од почетка зимског семестра школске 2014/2015. године. Гостовао је по позиву на Окајама универзитету у Јапану (мај 2004) и на Аристотеловом универзитету у Солуну (мај 2009). Од 2010. године налази се на месту управника Института за историју уметности Филозофског факултета у Београду.

Учествовао је са рефератом на двадесет међународних и више националних научних конгреса.

Научно-истраживачки пројекти 
Учествовао је у више научних-истраживачких пројеката које су реализовали Институт за историју уметности Филозофског факултета у Београду, Византолошки институт САНУ и Одбор за историју уметности Матице српске.

Чланство 
Члан је редакције више угледних часописа: „Зограф” (од 2003), „Зборник Народног музеја у Београду” (од 2004), „Зборник за ликовне уметности Матице српске” (од 2008), „Зборник радова Византолошког института” (од 2010), зборника „Ниш и Византија” (од 2007), као и електронског часописа „-{East European History}-”, који се публикује у Сочију (од 2016).

Осам година био је главни уредник часописа ”Зограф” (2008–2016), који је пре неколико година укључен на угледни и најрелевантнији светски индекс цитираности (Томсон Ројтерсов ”-{Web of Science}-” индекс), као први и за сада једини српски часопис који је стекао место у оквиру -{TR AHCI}- листе (”-{Arts & Humanities Citation Index}-”) и као једини часопис Филозофског факултета који је ушао на -{TR}- индекс цитираности, односно на неку од -{TR}- листа (-{SCI, SSCI, AHCI}-).

Члан је Одбора за историју уметности САНУ (од 2010) и Научног већа Византолошког иснтитута САНУ (од 2010). Такође је члан Стручне редакције за уметност и архитектуру „Српске енциклопедије”, коју издају Матица српска и САНУ. Октобра 2014. изабран је за дописног члана Одбора директора Међународног центра средњовековне уметности (Associate of the Board of -{Directors of the International Center of Medieval Art}-) при Метрополитен музеју уметности у Њујорку. Маја 2015. именован је за члана научног одбора новоосноване серије за византијске студије „-{BYZANTINA LUPIENSIA}-”, чији су оснивачи „Италијански центар за студије раног средњег века” (-{CISAM}-) у Сполету и Одељење за културно наслеђе Универзитета у Лечеу. У новембру 2015. изабран је за дописног члана САНУ. Од новембра 2016. члан је управног одбора Источноевропског историјског друштва из Сочија.

Извори

Спољашње везе 
 Разговори са академицима - Миодраг Марковић (Недељник, 28. децембар 2016)

Рођени 1962.
Гачани
Професори београдског универзитета
Српски историчари уметности
Академици САНУ